# Uvod

Danas ćemo govoriti o jednom veoma važnom prazniku koji se obilježava u cijelom svijetu i zove se Dan ljudskih prava.

Prije više od 60 godina sastali su se ljudi iz cijelog svijeta i napisali jednu knjigu od desetak strana, neveliku po obimu, ali veliku po značaju, potpisali je i obavezali se da će svi ljudi na svijetu, poštujući ono što je u toj knjizi zapisano, živjeti u miru i prijateljstvu.

Nelson Mandela, [južnoafrički](http://sh.wikipedia.org/wiki/Ju%C5%BEna_Afrika) političar, revolucionarni vođa i državnik jedan je od najpoznatijih političkih aktivista i boraca za ljudska prava. Cio svoj život i politički angažman posvetio je borbi protiv aparthejda i zalaganju za ljudska prava. Aparthejd je sistem rasne podjele koji je 1948. godine uveden kao službena politika Južnoafričke Republike. Stanovništvo crne rase je bilo odvojeno od bijelaca i uskraćena im je politička i ekonomska jednakost sa bijelcima.

Zahvaljujući borbi i političkim naporima Nelsona Mandele okončan je režim [aparthejda](http://sh.wikipedia.org/wiki/Apartheid) u Južnoj Africi i ukinuta je ukinuta je rasna podvojenost između bijelaca i crnaca.

Nelson Mandela je rođen 18. jula 1918. godine u kraljevskoj porodici plemena Tembu. Kao student prava, 1942. godine, priključio se organizaciji koja se borila za prava većinskog crnog stanovništva u Južnoj Africi. Njegova borba protiv rasizma i za ostvarivanje demokratije i jednakosti trajala je veoma dugo. Postao je jedan od glavnih organizatora nenasilne borbe protiv aparthejda, a nakon zabrane rada organizacije koja se borila za prava crnaca započeo je ilegalni rad i sabotaže. Uhapšen je i osuđen na doživotni zatvor. U zatvoru je proveo 27 godina.

Pod pritiskom međunarodne zajednice 1990. godine pušten je na slobodu, a nakon oslobađanja iz zatvora nastavio je da se bavi politikom. Zahvaljujući njegovoj borbi, ostvarena je jednakost između rasa i većinsko stanovništvo u Južnoj Africi crne rase dobilo je ista prava kao i bijelo stanovništvo.Dobili su prava da se njihova đeca školuju, dane budu siromašna,da budu zdravi,da mogu da se igraju sa svojim vršnjacima bijele boje kože, da se ne boje. Dobili su ljudska prava – prava koja svako od nas ima jednostavno zato što je ljudsko biće, odnosno čovjek. Ljudska prava se ne mogu kupiti, davati, zaslužiti ili naslijediti, sa njima se svako ljudsko biće rađa.

Nelson Mandela dobitnik je Nobelove nagrade za mir 1993. godine.  Sljedeće godine postao je prvi demokratski izabran predśednik Južne Afrike i prvi crnac koji je obavljao ovu funkciju.

Nakon odlaska s vlasti posvetio se humanitarnom radu i postao simbol borbe za ljudska prava savremenog svijeta.

Nelson Mandela je bio borac za prava crnog stanovništva, ali i borac za prava svih ljudi na svijetu. Na rasizam nikad nije odgovorio rasizmom, borio se da svi ljudi svijeta bez obzira na rasu, boju kože, pol, jezik, vjeru, ima pravo na život, slobodu i sigurnost. Znao je da svakom čovjeku treba da ima iste šаnse dа оstvаri svoja prаvа, da živi slobodno, a ne u strahu i siromaštvu. Nelson Mandela je učio sve nas da poštujemo različitosti, sarađujemo sa drugima i uvažavamo njihova prava, razvijamo toleranciju i prijateljske odnose.

Nelson Mandela je preminuo je u 96. godini života.

# Školski čas: „Nelson Mandela”

## Aktivnosti:

### Korak broj 1:

Pročitati tekst koji je pripremljen.

### Korak broj 2:

Donijeti u školu novinske isječke, tekstove sa interneta koji govore o Nelsonu Mandeli. Pročitati i njih učenicima ili ih dati (u zavisnosti od uzrasta).

### Korak broj 3:

Učenicima se podijele stikeri i svi treba da napišu ključnu riječ koja opisuje Nelsona Mandelu, na osnovu onoga što im je pročitano. Za mlađe učenike zadatak je da nacrtaju znak kojim bi ga opisali.

### Korak broj 4 (stariji uzrasti):

Nakon toga, učenike podijeliti u grupe. U grupama učenici razgovaraju o ključnim riječima koje su napisali na stikerima. Stariji uzrasti po grupama biraju način na koji će izraziti zašto je Mandela bio simbol borbe za ljudska prava, zašto je dobitnik Nobelove nagrade za mir. Zadaci su crtež, poruka, instalacija, i sl.

### Korak broj 5 (stariji uzrasti):

Kada učenici završe, rade odjeljensku prezentaciju, a nakon toga biraju mjesto u učionici đe će postaviti svoje crteže, instalacije i poruke.

### Korak broj 4 (mlađi uzrast):

Mlađi učenici dobijaju isječke iz novina i imaju zadatak da izrežu one slikovne prikaze koji im se dopadaju jer najbolje izražavaju zašto je Mandela bio borac za ljudska prava.

### Korak broj 5 (mlađi uzrast):

Učenici mlađeg uzrasta zajedno sa simbolom koji su crtali na stikeru i onim što su izrezali iz novina prave kolaž koji će zalijepiti na zidu učionice.